Komisijos sprendimas
2000 m. sausio 14 d.
nustatantis antigenų rezervų, įsteigtų vykdant Bendrijos veiksmus dėl vakcinų nuo nagų ir snukio ligos rezervų, paskirstymą antigenų bankams ir iš dalies keičiantis Komisijos sprendimus 93/590/EB ir 97/348/EB
(pranešta dokumentu Nr. C(2000) 1)
(tekstas svarbus EEE)
(2000/112/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 11 d. Tarybos sprendimą 91/666/EEB, kuriuo įsteigiami Bendrijos vakcinų nuo nagų ir snukio ligos rezervai [1], su paskutiniais pakeitimais padarytais Tarybos sprendimu 1999/762/EB [2], ypač į jų 7 straipsnius,
kadangi:
(1) Remiantis Tarybos sprendimo 91/666/EEB 7 straipsniu, Komisija priima išsamius susitarimus, ypač dėl antigenų rezervų paskirstymo antigenų bankams.
(2) 1993 m. lapkričio 5 d. Komisijos sprendimo 93/590/EB dėl nagų ir snukio ligos antigenų pirkimo vykdant Bendrijos veiksmus dėl vakcinų nuo nagų ir snukio ligos rezervų [3] 3 straipsnis su paskutiniais pakeitimais, padarytais Sprendimu 95/471/EB [4] nustato, kad antigenai turi būti laikomi trijose skirtingose vietose.
(3) 1997 m. gegužės 23 d. Komisijos sprendimas 97/348/EB, kuriuo vadovaujantis Bendrija perka nagų ir snukio ligos antigenus ir formuoja, gamina, pilsto bei paskirsto vakcinas nuo nagų ir snukio ligos [5], nustato naujai pirktų antigenų paskirstymą paskirtiesiems antigenų bankams.
(4) Komisija Sprendimu 2000/111/EB [6] paskyrė Jungtinės Karalystės "Pirbright Merial SAS" trečiuoju antigenų banku ir priėmė nuostatas dėl antigenų perkėlimo iš jau nebe paskirtojo banko.
(5) Kiek tai susiję su paskirtuose antigenų bankuose laikomų antigenų kiekiais ir rūšimis, reikia atsižvelgti į naują situaciją ir dėl aiškumo reikėtų sudaryti šių antigenų kiekių ir rūšių sąrašus kiekvienam paskirtajam antigenų bankui, atsižvelgiant į naują situaciją.
(6) Sprendimo 93/590/EB 3 straipsnio ir Sprendimo 97/348/EB 5 straipsnio nuostatos nebesiderina su nauja situacija ir turėtų būti panaikintos.
(7) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Pagal Bendrijos nagų ir snukio ligos antigenų rezervų pagrindus laikomų antigenų kiekiai ir rūšys paskirstomi paskirtiesiems antigenų bankams pagal priedo nuostatas.
2 straipsnis
1. Sprendimo 93/590/EB 3 straipsnis panaikinamas.
2. Sprendimo 97/348/EB 5 straipsnis panaikinamas.
3 straipsnis
Šis sprendimas taikomas nuo 2000 m. vasario 1 d.
4 straipsnis
Šis sprendimas skirtas valstybėms narėms.
Priimta Briuselyje, 2000 m. sausio 14 d.